Kommissionens forordning (EF) nr. 597/2002

af 5. april 2002

om ændring af forordning (EF) nr. 1249/96 om gennemførelsesbestemmelser til Rådets forordning (EØF) nr. 1766/92 for så vidt angår importtold for korn

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 10, stk. 4, og

ud fra følgende betragtninger:

(1) Artikel 2, stk. 4, i Kommissionens forordning (EF) nr. 1249/96(3), senest ændret ved forordning (EF) nr. 2104/2001(4), fastsætter, at toldmyndigheden i lossehavnen udsteder en attest for mængden af hvert losset produkt. Forordningen indeholder imidlertid ingen bestemmelser om attestens form, hvilket har medført harmoniseringsproblemer. For at løse disse problemer er det hensigtsmæssigt at indsætte en model til attesten.

(2) Under særlige og usædvanlige omstændigheder kan det ske, at beregningen af de repræsentative cif-priser efter bestemmelserne i artikel 2 i forordning (EF) nr. 1249/96 resulterer i et lavere toldbeløb for blød hvede af lavere kvalitet end for blød hvede af højere kvalitet. Den laveste told bør anvendes for de pågældende kvaliteter.

(3) Ifølge artikel 5 i forordning (EF) nr. 1249/96 skal importørerne af blød hvede eller hård hvede, såfremt tolden for den kvalitet, der skal importeres, ikke er den højeste for det produkt, der skal importeres, stille en særlig sikkerhed ud over den, der er fastsat i Kommissionens forordning (EF) nr. 1162/95(5), senest ændret ved forordning (EF) nr. 2298/2001(6). Formålet hermed er at sikre, at tolden for den importerede kvalitet betales. Når den gældende toldsats for hver kvalitet er en nulsats, er denne sikkerhed ikke mere nødvendig.

(4) Ifølge artikel 6, stk. 1, i forordning (EF) nr. 1249/96 skal toldmyndighederne udtage repræsentative prøver af visse produkter ved indførslen for at afgøre, hvilken toldsats der skal anvendes ud fra det importerede produkts kvalitet. Såfremt importtoldsatsen bliver uændret for de forskellige kvaliteter af samme produkt, er denne prøveudtagning overflødig i betragtning af det formål, den skal tjene.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 1249/96 foretages følgende ændringer:

1) Artikel 2, stk. 4, andet afsnit, affattes således: "Toldmyndigheden i lossehavnen udsteder en attest for mængden af hvert losset produkt efter modellen i bilag VI. Den i foregående afsnit omhandlede toldnedsættelse indrømmes kun, hvis attesten følger varen indtil det tidspunkt, hvor importtoldformaliteterne afsluttes."

2) Artikel 4, stk. 2, affattes således: "2. De repræsentative cif-importpriser for hård hvede, byg, majs og bløde hvede - i sidstnævnte tilfælde for hver enkelt standardkvalitet - er summen af elementerne i stk. 1, litra a), b) og c).

Såfremt den repræsentative cif-pris for blød hvede af en lavere kvalitet er højere end den repræsentative cif-pris for hvede af en højere kvalitet, anvendes den højeste repræsentative cif-pris til beregning af tolden for de umiddelbart højere kvaliteter, hvis repræsentative cif-pris er lavere.

For blød hvede af middel eller lav kvalitet kan Kommissionen, hvis tredjelande i forbindelse med eksport til et europæisk land eller til et ikke-europæisk land i Middelhavsområdet yder støtte til verdensmarkedspriserne, tage hensyn til denne støtte ved fastsættelse af den repræsentative cif-importpris i EF."

3) I artikel 5 indsættes som sidste stykke: "Såfremt den gældende importtold for de forskellige kvaliteter er lig med nul, er forpligtelsen omhandlet i stk. 1, andet led, ikke påkrævet."

4) Artikel 6, stk. 1, første afsnit, affattes således: "1. For hård hvede og blød hvede af høj eller middel standardkvalitet og for glasset majs udtager toldstedet i den medlemsstat, hvor produkterne overgår til fri omsætning, for hver indførsel repræsentative prøver efter bestemmelserne i bilaget til Kommissionens direktiv 76/371/EØF. Der skal dog ikke udtages sådanne prøver, hvis importtolden for de forskellige kvaliteter er uændret."

5) Der indsættes et bilag VI affattet som angivet i bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. april 2002.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EFT L 193 af 29.7.2000, s. 1.

(3) EFT L 161 af 29.6.1996, s. 125.

(4) EFT L 283 af 27.10.2001, s. 8.

(5) EFT L 117 af 24.5.1995, s. 2.

(6) EFT L 308 af 27.11.2001, s. 16.

BILAG

"BILAG VI

>PIC FILE= "L_2002091DA.001103.TIF">"